text: Dæk skåret op på 14 biler
  11 januar 2010 kl. 14.15
  Politiet har efter weekenden modtaget anmeldelser fra mindst 14 bilejere, som har fået skåret dækkene op på deres biler.
  Politiet formoder, at det er den - eller de - samme gerningsmænd, der står bag alle 14 tilfælde af hærværk. 
  Hærværksmændene har især hærget i områderne Kolstrup, Blegen og Toften. Men der er også tilfælde i Skibbrogade, Nybro, Lavgade og Klinkbjerg.
  Vicepolitiinspektør Knud Reinholdt, leder af lokalpolitiet i Aabenraa, tror, der er en sammenhæng:
  - Det virker mærkeligt, hvis forskellige personer skulle gå rundt og lave den slags flere steder i byen. 
  Vidner kan henvende sig til politiet på telefon 1-1-4.
  